Predmet C‑245/15

SC Casa Noastră SA

protiv

Ministerul Transporturilor – Inspectoratul de Stat pentru Controlul în Transportul Rutier (ISCTR)

(zahtjev za prethodnu odluku

koji je uputio Judecătoria Balş – Judeţul Olt)

„Zahtjev za prethodnu odluku – Cestovni prijevoz – Socijalne odredbe – Izuzeća – Uredba (EZ) br. 561/2006 – Članak 3. točka (a) – Uredba (EZ) br. 1073/2009 – Članak 2. točka 3. – Usluge kojima se osigurava linijski prijevoz putnika – Pojam – Besplatni prijevoz koji gospodarski subjekt organizira za svoje zaposlenike do radnog mjesta i obratno, u vozilima u njegovu vlasništvu kojima upravlja jedan od njegovih zaposlenika”

Sažetak – Presuda Suda (deseto vijeće) od 2. ožujka 2017.

Prijevoz – Cestovni prijevoz – Socijalne odredbe – Izuzeća – Usluge kojima se osigurava linijski prijevoz putnika – Pojam – Usluge posebnoga linijskog prijevoza – Usluga prijevoza između mjesta stanovanja i radnoga mjesta koju organizira poslodavac, na relaciji kraćoj od 50 km – Uključenost

(Uredba br. 561/2006 Europskog parlamenta i Vijeća, čl. 3. t. (a) i čl. 4. t. (n), Uredba br. 1073/2009 Europskog parlamenta i Vijeća, čl. 2. t. 3. do 5.; Uredba Vijeća br. 684/92, čl. 2. t. 1. i 4.)

Članak 3. točku (a) Uredbe (EZ) br. 561/2006 Europskog parlamenta i Vijeća od 15. ožujka 2006. o usklađivanju određenog socijalnog zakonodavstva koje se odnosi na cestovni promet i o izmjeni uredbi Vijeća (EEZ) br. 3821/85 i (EZ) br. 2135/98 te o stavljanju izvan snage Uredbe Vijeća (EEZ) br. 3820/85, i članak 2. točku 3. Uredbe (EZ) br. 1073/2009 Europskog parlamenta i Vijeća od 21. listopada 2009. o zajedničkim pravilima za pristup međunarodnom tržištu usluga prijevoza običnim i turističkim autobusima i o izmjeni Uredbe (EZ) br. 561/2006, treba tumačiti na način da usluga prijevoza radnika od kuće do posla i obratno koju organizira njihov poslodavac na udaljenosti do 50 kilometara, ulazi u područje primjene izuzeća predviđenog člankom 3. točkom (a) Uredbe br. 561/2006 prema kojem se ta uredba ne primjenjuje na takvu uslugu prijevoza.

Imajući u vidu strukturu Uredbe br. 684/92 te definiciju pojma „usluge posebnoga linijskog prijevoza”, izgleda da je namjera zakonodavca Europske unije bila da se iz područja primjene Uredbe br. 561/2006 isključe kako usluge linijskog prijevoza tako i usluge posebnoga linijskog prijevoza, pod uvjetom da dotična udaljenost ne prelazi 50 km.

Prema članku 4. točki (n) iste uredbe, „linijski prijevoz putnika” znači unutarnji i međunarodni prijevoz kako je definiran u članku 2. točki 1. Uredbe br. 684/92.

Sud je u tom smislu precizirao da navedeni članak 2. točka 1. predviđa dvije kategorije takvih usluga, praveći razliku između usluga linijskog prijevoza i usluga posebnoga linijskog prijevoza. Prve su dostupne svima i njima se osigurava prijevoz putnika u određenim vremenskim razmacima duž određenih dionica, pri čemu se putnici ukrcavaju i iskrcavaju na unaprijed određenim postajama. Druge se obavljaju pod istim uvjetima, ali samo za određene kategorije putnika (presuda od 30. travnja 1998., Clarke & Sons i Ferne, C‑47/97, EU:C:1998:185, t. 16.), to jest za prijevoz radnika od kuće do posla i obratno, prijevoz učenika i studenata do obrazovne ustanove i natrag, te prijevoz vojnih osoba i njihovih obitelji od države porijekla do mjesta vojarne i obratno.

Kao drugo, treba reći da Uredba br. 1073/2009 u članku 2. točki 5., slično kao članak 2. točka 4. Uredbe br. 684/1992, sadržava definiciju „prijevoza za vlastite potrebe” sukladno kojoj se radi o prijevozima koji se obavljaju u nekomercijalne i neprofitne svrhe, pod uvjetom, s jedne strane, da je prijevozna djelatnost samo pomoćna djelatnost fizičke ili pravne osobe koja je obavlja. S druge strane, ta definicija predviđa da vozila moraju biti u vlasništvu, kupljena na obročnu otplatu ili predmet dugoročnog ugovora o zakupu, a njima mora upravljati zaposlenik te fizičke ili pravne osobe odnosno sama ta osoba, ili pak osoblje koje je to poduzeće zaposlilo ili koje mu je stavljeno na raspolaganje na temelju ugovorne obveze.

No, treba reći da se kategorija usluga linijskog prijevoza, koja uključuje usluge posebnoga linijskog prijevoza, i kategorija prijevoza za vlastite potrebe međusobno ne isključuju. Prijevozi za vlastite potrebe mogu biti u obliku usluga posebnoga linijskog prijevoza ili usluga povremenog prijevoza, pri čemu se potonje u članku 2. točki 4. Uredbe br. 1073/2009 definiraju kao usluge koje nisu obuhvaćene definicijom usluga linijskog prijevoza, uključujući poseban linijski prijevoz, a glavno im je obilježje da se njima prevoze skupine putnika sastavljene na inicijativu klijenta ili samoga prijevoznika.

Dakle, jedina razlika koja postoji između usluge posebnoga linijskog prijevoza namijenjenog trećim osobama i iste usluge koja se obavlja u okviru prijevoza za vlastite potrebe, proizlazi iz svojstva organizatora usluge. No, ta razlika ne može biti razlog da usluge posebnoga linijskog prijevoza koje se obavljaju u okviru prijevoza za vlastite potrebe budu isključene iz područja primjene izuzeća iz članka 3. točke (a) Uredbe br. 561/2006.

(t. 30., 31., 33., 37., 43., 49., 51. i izreka)